Ned de Baggo

**Ned (Eduard) de Baggo** (**Eduard von Baggehufwudt noorem**) (4./17. jaanuar 1904 Tallinn – ?) oli baltisaksa päritolu Eesti fotograaf. Peamiselt tegeles pornograafiliste fotode tegemisega.

## Lapsepõlv ja noorus
Ned de Baggo sündis Eestimaa rüütelkonnast 1911. aastal väljaheidetud Vasalemma mõisniku Eduard (Ned) von Baggehufwudti (vanem) (1870–1945) ja Nikolai von Glehni tütre Elsbeth von Glehni (1869–1931) pojana.

Ta lõpetas Tallinna Toomkooli.

## Tegevus
Piltidel kasutati ka kooliõpilasi, keda Baggo meelitas šokolaadi ja likööriga.

Libeda iseloomuga, kiitsakas ja veider Ned Baggo kasutas oma abilisena pooside väljamõtlemiseks Edgar Teichi abi. Seejärel saatis aktipiltnik kõlvatud materjalid lunapostiga Euroopa rikastele vabrikantidele. Poosidest tehtud ülesvõtteid aitas veel levitadagi kolmaski mees – Wilhelm Thomson. Kriminaalkomissaril õnnestus aga osa saadetistest postiasutuses kinni pidada, mispeale Euroopast hakkas saabuma vihaseid noote piltide mitte saatmise eest. 

Lõpuks tabati Baggo Tallinna ühest ateljeekorterist koos Teichiga otse poosipildistuselt. Komissar nõudis meeste Tallinnast väljasaatmist. Mehed interneeriti Kihnu saarele, kuid peagi saatis Pärnu-Viljandi prefekt telegrammi, et mehi saarel enam pole. 

Baggo jätkas tegevust Tartu ja Valga kandis, saates poolalasti pilte taas Euroopasse, mis jahendas taas kord Eesti suhteid teiste riikidega. Kriminaalkomissar pidi alla neelama ikka ja jälle mõrusid kaotusi Baggo juurdluse lõpuni viimises. Seksi-, alkoholi-, šokolaadi- ja kokaiinimaias Baggo tegutses alati komissarist üks samm ees. Baggo piltidele tulnud koolitüdrukud ja -poisid said tavaliselt võtte eest 5–10 krooni. Üks Ned de Baggo modell oli neegermaadleja ("Must Apollo") William Thomson, kellel Tallinnas viibides oli suur edu naiste juures ja keda võis lokaalides näha paremast seltskonnast daamidega.

Välimuselt oli ta õrnade mustade silmade, peente näojoonte ja eeskujulike kommetega, esinemises korrektne ja iseloomult heatujuline.

Ned de Baggo levitas Monte Carlos elades pornograafilisi materjale Itaalias, Saksamaal ja teistes Euroopa riikides. Selle eest karistati teda Saksamaal pooleaastase vangistusega, mille järel ta naasis Eestisse. Monacos oli ta pornograafiliste väljaannete levitaja klubi Lux esimees.

23. aprillil 1928 mõistis Tallinna 1. jaoskonna rahukohtunik Ned de Baggo kõlblusevastaste ja pornograafiliste piltide laiali laotamise ja avalikus kohas näitamise eest 1 kuuks aresti. Tema modellide väljaselgitamiseks korraldas politsei läbiotsimisi ja ülekuulamisi.

1929. aastal ostis ta endale sõiduauto. Tema kuuteenistus oli 50 000 – 70 000 senti. Alates märtsist 1930 elas Ned de Baggo Nõmmel Metsa tänaval, kus juba varem elas tema ema. Viimane ei olnud tema tegevusest teadlik, Ned de Baggo püüdis seda ema eest varjata ka Saksamaal vanglas olles.

16. aprillil 1930 arreteeriti Ned de Baggo Berliinis. Teda kahtlustati Saksa politsei poolt kui "Düsseldorfi mõrvarit" (tegelikult oli see Peter Kürten). Kas tal oli ka tegelikult sadistlikke või muid seksuaalseid ebanormaalsusi, ei läinud korda välja selgitada, kuid osadel tema piltidel oli kujutatud naiste piinamist, peksmist ja vägistamist. Novembris 1930 pöördus ta Eestisse tagasi ja kuulutas oma naasmist ajalehtedes.

Oktoobri 1931 tabas kriminaalpolitsei Ned de Baggo Tallinnas rõvedate piltide valmistamiselt, milleks poseerisid seltskonnas tuntud daamid. 27. oktoobril 1931 mõistis Tallinna-Haapsalu Rahukogu Ned de Baggo pornograafia levitamises ja trükiseaduse rikkumises õigeks. Ta andis koos Kivilombi Intsuga välja ajakirja Nauding, mis trükiti Elmar Antovi trükikojas. Kivilombi Ints süüdistas teda raiskamises, asja arutas Tallinna 9. jaoskonna rahukohtunik 29. oktoobril 1931, kuid lõpetas asja, leides, et tegu pole kriminaalkuriteoga.

1931. aastal laskis ta Nõmmel Elmar Antovi trükikojas trükkida väikese läkituse maarahvale, seletuskirja, milles ta avaldas oma vaateid pornograafiale ning paljastas isikuid, kes Tallinnas sel alal tegutsesid.

1932. aastal saabus Inglise politseilt Tallinna palve, et Eesti ametvõimud tõkestaksid tema tegevust.

17. oktoobril 1933 tabati Ned de Baggo Valgas, anti 23. oktoobril üle Eesti võimudele ja saadeti Sisekaitseülema varasema määruse alusel Kihnu saarele, kuhu ta saabus 25. oktoobril 1933.

Augustis 1934 põgenes Ned de Baggo Kihnu saarelt Pärnu, Tartu ja Otepää kaudu Lätisse, ületades piiri salaja metsas Ikla ja Heinaste vahel, ja elas seejärel valedokumentidega Poolas, Austrias, Tšehhoslovakkias, Itaalias ja Monacos.

1937. aastal arreteeriti ta Las Palmases ja mõisteti kolmeks aastaks vangi. Selleks ajaks oli ta pornograafiliste piltide levitamise eest mitmest riigist lahkuma sunnitud.

1939. aastal oli Ned de Baggo Hispaania põgenike koonduslaagris Prantsusmaal.

Tolleaegse ajakirjanduse hinnangul ei osanud Ned de Baggo oma toodangus olla ahvatlevalt peen, vaid paistis silma primitiivse, saamatu ja eemaletõukava rõvedusega. Saksa vähemusrahvus boikoteeris Ned de Baggot.

## Isiklikku
Ned de Baggo oli neli aastat abielus oma eestlannast teenija ja väidetavasti ka modelli Liidiaga. Tema abikaasa oli ilma hariduseta ega osanud saksa keelt. Abielu lahutati Tallinna-Haapsalu Rahukogus 2. juunil 1933, kahe lapse hoolitsejaks jäi nende täisealiseks saamiseni ema.

## Hilisem saatus
1961. aastal taotles ta Rootsis elamisluba, millest võimud keeldusid. Ta oli sel ajal ikka veel Eesti passiga Eesti kodanik.

## Viited

## Kirjandus
* Pornograafia suuräri Nõmmel. Rahvaleht, 29. märts 1930, nr. 38, lk. 1.
* Kivilombi Ints ja Ned Baggo. Päevaleht, 1. november 1931, nr. 298, lk. 7.
* Nedd [!] Baggo Franco juures vangis. Uus Eesti, 29. jaanuar 1937, nr. 29, lk. 2.
* H. Saar (toim.). Nauding (ajakiri). Tallinn 1931.

## Välislingid
*Eesti pornokuningas kupatati Kihnu
*Eesti ajakirjanduse analüütiline bibliograafia